b"\n_START_ARTICLE_\nPionieri\xc5\xb3 nar\xc5\xb3 padaliniai\n_START_PARAGRAPH_\nPionieri\xc5\xb3 nar\xc5\xb3 padaliniai (portug. Destacamentos de Mergulhadores Sapadores)\xc2\xa0\xe2\x80\x93 Portugalijos karinio laivyno kovos nar\xc5\xb3 padaliniai._NEWLINE_Pionieri\xc5\xb3 nar\xc5\xb3 dalinys buvo sukurtas 1972 m. pabaigoje, vykstant Portugalijos kolonijiniam karui. Jo prireik\xc4\x97 Gvin\xc4\x97jos j\xc5\xabr\xc5\xb3 gynybos vadovybei operatyvin\xc4\x97ms u\xc5\xbeduotims vykdyti. Dalinys buvo i\xc5\xa1formuotas 1975 m. panaikinus \xc5\xa1i\xc4\x85 vadovyb\xc4\x99. Po to u\xc5\xbesiimti operatyvine nar\xc5\xb3 veikla buvo paskirta Nar\xc5\xb3 mokykla (Escola de Mergulhadores)._NEWLINE_1-asis pionieri\xc5\xb3 nar\xc5\xb3 dalinys (Destacamento de Mergulhadores Sapadores N\xc2\xba1) buvo atkurtas 1988 m. bir\xc5\xbeelio 1 d. Tada prireik\xc4\x97 dalinio, galin\xc4\x8dio u\xc5\xbesiimti kariniu nardymu. Veikla, kuria dom\xc4\x97josi vie\xc5\xa1uomen\xc4\x97, t. y., nuskendusi\xc5\xb3 laiv\xc5\xb3 ir pan. objekt\xc5\xb3 traukimas, paie\xc5\xa1kos ir gelb\xc4\x97jimo operacijos buvo paliktos Nar\xc5\xb3 mokyklai._NEWLINE_1995 m. sausio 1 d. buvo suformuotas 2-asis pionieri\xc5\xb3 nar\xc5\xb3 padalinys (Destacamento de Mergulhadores Sapadores N\xc2\xba2). Visas realus nar\xc5\xb3 darbas nuo tada priskirtas pionieri\xc5\xb3 nar\xc5\xb3 padaliniams. Nar\xc5\xb3 mokyklai paliktas tik nar\xc5\xb3 mokymas._NEWLINE_Abu padaliniai bazuojasi Povandeninio laivyno pastatuose Alfeit\xc4\x97s laivyno baz\xc4\x97je. Administraciniu po\xc5\xbei\xc5\xabriu jie pavald\xc5\xabs laivyno administracinei vadovybei, o operatyviniu po\xc5\xbei\xc5\xabriu\xc2\xa0\xe2\x80\x93 laivyno operatyvinei vadovybei Qeiras'e."